''Am participat la 3 misiuni în Afg (Afganistan - n.r.) domnule Daniel Barbu. Ştiţi ce se afla în acele cufere metalice care s-au întors din Afganistan? Nu sunt şpăgi sau comisioane care circulă în cercurile dumneavoastră, sunt trupuri de militari care au plecat în Afg pe o diurna egala cu 40% din diurna unui politician. Ochelarii dumneavoastră ar merita să fie striviţi de bocancul plin de praf al unui soldat. (preferabil să-i aveţi pe nas)'', a scris pe Facebook Florin Paul Valea, fost ofiţer MApN.

Senatorul ALDE Daniel Barbu a susţinut vineri că meseria de politician este ''cea mai grea", una "mai riscantă decât misiunea unui soldat în Afganistan", întrucât aleşii îşi riscă în fiecare zi libertatea şi sănătatea.

''V-aţi ales o meserie grea. Este cea mai grea dintre meserii. Uneori este mai grea decât meseriile pe care le considerăm foarte periculoase, cum este cea de miner. (...) Meseria de politician este grea şi foarte puţină lume ştie de fapt ce faceţi cu adevărat în fiecare zi a săptămânii, adesea şi sâmbetele şi duminicile. Este o meserie grea, în zilele noastre, pentru că este o meserie riscantă. Este mai riscantă decât misiunea unui soldat în Afganistan", a declarat senatorul la Liga Aleşilor Locali ai ALDE.

Barbu nu-şi cere scuze pentru afirmaţiile privind meseria de politician: De ce să îmi pară rău?

Senatorul ALDE Daniel Barbu nu-şi cere scuze pentru afirmaţiile de vineri, potrivit cărora meseria de politician este ''cea mai grea", una "mai riscantă decât misiunea unui soldat în Afganistan", invocând în sprijinul său declaraţiile recente ale Papei Francisc despre jurnalism.

''Am spus că e la fel de riscantă. De ce să-mi pară rău? Nu înţeleg. E o meserie grea şi riscantă peste tot în lume. Papa Francisc a spus ieri (vineri - n.r.) că ştirile pe surse sunt o formă de terorism. Deci gândiţi-vă că politicienii, în general, sunt judecaţi după ştiri pe surse. Deci este o meserie riscantă'', a declarat sâmbătă pentru MEDIAFAX Daniel Barbu.

El a dat-o ca exemplu pe Lia Olguţa Vasilescu, primarul PSD al municipiului Craiova.

''Îşi vedea de treabă ca primar şi s-a trezit arestată. Nu vi se pare că e un risc?! Adică nu înţeleg dezbaterea. Eu am spus o banalitate, au mai spus-o şi alţi politicieni înaintea mea de sute de ori. Chiar nu înţeleg. Nu am spus viaţa, dar nu s-a citat exact ce am spus. Am spus: sigur că nu-şi pune viaţa în pericol, îşi pune libertatea, sănătatea. (...) Evident că nu-şi pierde cu adevărat viaţa, am şi spus-o. Consideraţiile mele, că nu au fost declaraţii, că mă adresam celor 1500 de aleşi locali şi voiam să îi îmbărbătez, să le spun că şi-au ales o meserie grea şi că îi felicit pentru asta, că toată lumea e pe capul politicienilor, că sunt corupţi, hoţi, ultimii oameni, că toată lumea e minunată în ţara asta, cu excepţia politicienilor. Declaraţia mea a fost extrem de bine calibrată, că am spus <<uneori e la fel de periculoasă la fel ca misiunea unui soldat în Afganistan, pentru că nu-şi riscă viaţa, dar îşi riscă sănătatea, libertatea'', a mai spus senatorul ALDE.